Benedikte Kiær (KF), 2013-01-22:
Det her lovforslag er resultatet af et langt forhandlingsforløb, hvor mange sten er blevet vendt og drejet, før der er blevet indgået en aftale.
Der er tale om en grundig proces samt en god og konstruktiv dialog, og det håber jeg at vi fortsat kan have.
Der ingen tvivl om, at vi her har at gøre med et meget kompliceret område.
Ikke fordi ønsket om at fjerne barrierer for energiforbedringer er kompliceret – det er et nemt ønske – men fordi vi bevæger os ind i noget af en jungle, nemlig lejeloven og boligreguleringsloven.
Et af de punkter, som vi brugte rigtig meget tid på i forhandlingerne, var, hvilke krav om energiforbedringer af lejemål med dårligere energimærkning end D, der egentlig skal stilles, for at en udlejer kan gøre brug af boligreguleringslovens § 5 stk. 2. Jeg synes egentlig, at vi fik et rigtig godt kompromis i hus, nemlig at de lejere, der ikke umiddelbart kan opnå en energimærkning mellem A og D, i stedet skal leve op til krav om, at de inden for en 2-årig periode skal have udført rene energiforbedringer svarende til mindst 400 kr. pr. bruttokvadratmeter.
Fredede ejendomme er her fritaget for de skærpede krav.
Men efter høringen og de konsekvensrettelser, som høringen har medført, er der kommet en henvendelse fra Ejendomsforeningen Danmark.
De påpeger bl.a., at lovforslaget mangler en nærmere beskrivelse af, hvad rene energiforbedringer er, og at det samlede lovforslag lige her og nu betyder, at kravet om energiforbedringer for 400 kr. pr. kvadratmeter ligger væsentlig højere og faktisk op imod 1.200 kr. pr. kvadratmeter, og at det ikke er noget, der står direkte i forslaget, men derimod er en underforstået lejejuridisk konsekvens af fortolkningen af et unikt lejelovsprincip, hvor investeringer ikke bare er investeringer.
Jeg synes, det er uheldigt, hvis lovforslaget på dette område er indforstået i en sådan grad, at man nærmest skal være lejelovsspecialist for overhovedet at kunne gennemskue dets konsekvenser.
Lovforslaget har til formål at øge energiinvesteringer i den private udlejningssektor, og det kræver, at vi fjerner nogle af de barriere, der er i dag, og at vi ikke etablerer nogle nye barrierer.
Derfor henvendte jeg mig selvfølgelig til ministeren efter at have fået henvendelsen, men jeg fik desværre et lidt øv bøv-svar tilbage, hvori der stod, at vi ordførere mellem den 3. og 5. december 2012 havde haft mulighed for at komme med indlæg og kommentarer til det høringsnotat, der var blevet sendt ud.
Undskyld mig, jeg henvendte mig for at sikre, at vi ikke lige pludselig står med et problem, der betyder, at meningen med den aftale, vi har indgået, reelt ikke bliver opfyldt.
Jeg henvendte mig ikke for at blive belært.
Vi har alle en interesse i, at forliget bliver fulgt.
Det viser jo også, at den her problemstilling ikke er noget, der direkte kan udledes af forslaget og høringsnotatet.
Den henvendelse, jeg har fået og har sendt til ministeren, omhandler et juridisk komplekst område, herunder hvordan huslejenævnet skal vurdere spørgsmålet om, hvad rene energiforbedringer er.
Vi har alle en interesse i klarhed og god lovkvalitet.
Derfor blev jeg også lidt ærgerlig over, at ministerens svar var sådan lidt øv bøv, og at det blev påpeget, at man har haft mulighed for at komme med indvendinger.
Jeg er interesseret i en ordentlig lovkvalitet, og med mit kendskab til ministeren er jeg sikker på, at ministeren også er interesseret i god lovkvalitet.
Derfor mener jeg, at vi skal tage det her op i udvalget eller i forligskredsen, og jeg forventer helt klart – også i lyset af det samarbejde, vi har haft førhen – at ministeren vil deltage aktivt, så vi kan få ryddet alle mulige forståelsesknaster af vejen.
Det var flere ord om blot et af punkterne i det her lovforslag.
Derudover indeholder lovforslaget en række andre ændringer, som forhåbentlig vil føre til, at det kan betale sig for udlejerne at gennemføre energiforbedringer, som vi alle ønsker os.
Vi har nemlig en stor interesse i, at energiforbruget bliver nedbragt.
Og så må vi i øvrigt se på, hvad det er for en effekt, loven vil få.
Der er jeg også tilfreds med, at vi i forligskredsen har aftalt, at vi vil følge effekten af dette lovforslag meget tæt, herunder foretage en evaluering af lovforslaget, når det har været i kraft i 2 år.